ก.ล.ต. ไฟเขียว AQUA ออกหุ้นกู้ 1 พันล้าน ดอกเบี้ย 5.75% รองรับธุรกิจเมกะเทรนด์
ก.ล.ต. อนุมัติ  AQUA คลอดหุ้นกู้ 1 พันลบ. รองรับการขยายธุรกิจ Mega Trend เสนอขายสถาบัน-นักลงทุนรายใหญ่ ชูดอกเบี้ยคงที่ 5.75%
ก.ล.ต. อนุมัติ  AQUA คลอดหุ้นกู้ 1 พันลบ. รองรับการขยายธุรกิจ Mega Trend เสนอขายสถาบัน-นักลงทุนรายใหญ่ ชูดอกเบี้ยคงที่ 5.75%
14 ก.ค. 2565

ผู้สื่อข่าวรายงานว่า เมื่อวันที่ 12 กรกฎาคม 2565 บริษัท อควา คอร์เปอเรชั่น จำกัด (มหาชน) หรือ AQUA ได้รับอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ตามที่บอร์ดมีมติเสนอและขาย “หุ้นกู้มีประกันของ AQUA ครั้งที่ 1/2565 ครบกำหนดไถ่ถอนปี พ.ศ. 2567 ซึ่งผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน” (หุ้นกู้) มีอายุ 2 ปี ให้แก่ผู้ลงทุนสถาบัน และ/หรือ ผู้ลงทุนรายใหญ่ อัตราดอกเบี้ยคงที่ 5.75% ต่อปี จ่ายดอกเบี้ยทุก 3 เดือน ตลอดอายุหุ้นกู้ จำนวนที่เสนอขายคิดเป็นมูลค่าทั้งสิ้นไม่เกิน 1,000,000,000 บาท (หนึ่งพันล้านบาท)
โดยกำหนดวันจองซื้อในระหว่างวันที่ 18-20 กรกฎาคม 2565 นี้ ผ่านนายหน้าซื้อขายตราสารหนี้ คือ บริษัทหลักทรัพย์จัดการกองทุน เอเชีย เวลท์ จำกัด ผู้แทนผู้ถือหุ้นกู้คือบริษัทหลักทรัพย์ เคทีบีเอสที จำกัด (มหาชน) นายทะเบียนหุ้นกู้ คือ ธนาคารทหารไทยธนชาต จำกัด (มหาชน) และมีผู้จัดการการจัดจำหน่ายหุ้นกู้ คือ บริษัทหลักทรัพย์ เคทีบีเอสที จำกัด (มหาชน), บริษัทหลักทรัพย์ คิงส์ฟอร์ด จำกัด (มหาชน), บริษัทหลักทรัพย์ โกลเบล็ก จำกัด, บริษัทหลักทรัพย์ สยามเวลธ์ จำกัด, บริษัทหลักทรัพย์ ฟินันเซีย ไซรัส จำกัด (มหาชน) และบริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน)
ทั้งนี้บริษัทฯมีความต้องการเสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ มีประกัน มีผู้แทนผู้ถือหุ้น และผู้ออกหุ้นกู้มีสิทธิไถ่ถอนหุ้นกู้ก่อนครบกำหนดไถ่ถอน
สำหรับข้อดีของหุ้นกู้ AQUA คือ 1.อัตราดอกเบี้ยคงที่ และจ่ายดอกเบี้ยให้แก่ผู้ลงทุนทุกๆ 3 เดือน 2.มีความปลอดภัยในการลงทุนค่อนข้างสูง เนื่องจากทางบริษัทฯ ได้รับการจัดอันดับความน่าเชื่อถือของผู้ออกหุ้นกู้อยู่ในอันดับ “BBB-” โดย บริษัท ทริสเรทติ้ง จำกัด และบริษัทฯมีประวัติทางการเงินที่สามารถตรวจสอบได้ 3.ผู้ลงทุนสามารถทำการไถ่ถอนหุ้นกู้ได้โดยไม่ต้องรอให้ถึงวันครบกำหนดอายุ
นายชัยพิพัฒน์ แก้วไตรรัตน์ กรรมการผู้จัดการ AQUA เปิดเผยว่า หลังจากที่ทางบริษัทได้ยื่น filing ไป ปัจจุบันได้รับการอนุมัติแล้วเป็นที่เรียบร้อย ซึ่งการออกหุ้นกู้ในครั้งนี้ถือเป็นหนึ่งในการวางแผนเพื่อรองรับการขยายธุรกิจใหม่ของทางบริษัท โดยนอกจากจะนำไปชำระคืนหนี้ของหุ้นกู้รุ่น AQUA22DA และเพื่อใช้เป็นเงินลงทุนในธุรกิจใหม่อย่าง Fintech แล้ว ยังจะนำต่อยอดลงทุนเพิ่มเติมในส่วนของธุรกิจ Mega Trend ด้านต่างๆที่ทางบริษัทเล็งเห็นว่าสามารถสร้างรายได้และผลตอบแทนให้ได้ในระยะยาว
โดยธุรกิจล่าสุดที่ทางบริษัทเพิ่งเข้าลงทุนไปคือธุรกิจโลจิสติกส์ (Logistic) เนื่องจากเป็นธุรกิจที่สอดคล้องกับธุรกิจ Warehouse ซึ่งเป็นธุรกิจเดิมที่ทางบริษัทมีอยู่ และกำลังมีความคืบหน้าด้าน MEGA TREND อย่างที่ 3 คือธุรกิจ Health Care ที่จะมาเสริมให้โครงสร้างการลงทุนภายใต้เครือบริหารของ AQUA เติบโตไปได้อย่างน่าตื่นเต้นและมีสีสันแบบที่ไม่เคยเกิดขึ้นมาก่อนในรอบทศวรรษที่ผ่านมา